Olih Nang Lecir
Ngas kelun bonné poloné I Nengah Perusahaan Daerah Air Minum mara majlawatan di rurungé. Suba ada telung wai yéh PAM di banjarné sing maembah, disubanné membah ento tuah tenga lemengé dis anaké sedeng demen majangkut. Apabuin embahanné ba enceh siap, tuah kecrat-kecrit. Ba telah nyengangal sarwa jerigén, émbér, émblong, kanti naré anggon natakin yéh PAM-é kéwala sing masih membah. Budi ngajang yéh di uli ulun bukité ba sing kuat lan sing jaman, krana ba makelo bulakanné maurug teteh vila.
Kesiur-kesiur bonné I Nengah tumpel angin kasanga dugas negak ngopi di warung Mén Sing Dadi Tawah Kéwala Dadi Ngebon. Dagang ané suba ngijeng uli désanné nu gadang kanti désanné gersang cara jani milu masih makaengan, krana tusing maan jatah kecrat-kecrit yéh PAM-é. Lumbur, jembung, naré madugdug kondén maumbah, terhambat baana bisnis Mén Sing Dadi Tawah Kéwala Dadi Ngebon, ulian yén anak meli kopi dagangé sing ngelah lumbur kedas, yén anak meli tipat cantok piringé kondén maumbah, pragat kaput dogén, sing karuan liu batiné krana don biu aampin duang tali pangajinné.
“Bli Nengah, pokokné Bli harus bertanggung jawabné, suba telung wai kéné tusing ada yéh, i pidan sangkala tiang nyak milu meli yéh kecrat-kecrit né kan ulian Bli ané makuah-kuah promosi?”
Slegagan I Nengah Perusahaan Daerah Air Minum céngcéngina tekén dagang kopi sintalé ento. Tan pasaut iteh nyiup kopi aji gelas plastik aqua polonné.
“Béh, dadi tusing masaut Bli. Bli kan maklar segalanya. Uli maklarin tanah di bukit dajané kanti maklarin konversi bulakan ke PAM.”
Sing pesu saut I Nengah mara tuntuta kén Mén Sing Dadi Tawah Kéwala Dadi Ngebon.
Mara nyesel I Nengah tekén awakné padidi, dugasé i malu bakat milu ngalih tanda tangan nyamané paksana kramané cap jempol darah bersatu ngadep tanah di dulun désané. Jani disubané makejang tanah di dulu dadi vila misi kolam renah, disubané bulakané uruga, danuné bek misi luu, tukadé nyat, mara nyeselin déwék padidi I Nengah. Kénkénang sing nyesel, ba kayang ibané padidi sing mandus buka telun.
“Amah telahang Ngah, ba pesuné kecrat-kecrit mara nyeselin déwék ngorahang sing kuat kena karma.”
bjn_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn